ไฟเขียวปล่อยกู้ซื้อบ้านดอก0%
ครม.อนุมัติโครงการปล่อยกู้ซื้อบ้านหลังแรก ดอกเบี้ย 0% 2 ปี วงเงิน 2.5หมื่นล้านบาท ผ่าน ธอส.หลังละไม่เกิน 3 ล้านบาท
3 พ.ค. 2554

ครม.อนุมัติโครงการปล่อยกู้ซื้อบ้านหลังแรก ดอกเบี้ย 0% 2 ปี วงเงิน 2.5หมื่นล้านบาท ผ่าน ธอส.หลังละไม่เกิน 3 ล้านบาท
นายปณิธาน วัฒนายากร รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.)อนุมัติกรอบวงเงินกู้สำหรับโครงการบ้านหลังแรกที่จะให้ธนาคารอาคารสงเคราะห์ (ธอส.) ไปปล่อยกู้ในวงเงิน 2.5 หมื่นล้านบาท คิดอัตราดอกเบี้ย 0% เป็นเวลา 2 ปี โดย ครม.เห็นว่าความต้องการของประชาชนเพิ่มขึ้น และต้องการให้โครงการคืบหน้าไปได้ในช่วงนี้ จึงได้อนุมัติงบประมาณดังกล่าว 



กรณ์ จาติกวณิช รมว.คลัง ขณะร่วมประชุมครม.เมื่อวันที่ 3 พ.ค.
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ครม.อนุมัติโครงการบ้านหลังแรก รวมถึงให้ภาครัฐชดเชยภาระดอกเบี้ยหรือสนับสนุน 450-500 ล้านบาท
ทั้งนี้ ธอส.จะปล่อยสินเชื่อให้รายละไม่เกิน 3 ล้านบาท คิดดอกเบี้ย 0% ใน 2 ปีแรก อ โดยรัฐบาลชดเชยภาระดอกเบี้ยให้จำนวน  400-500 ล้านบาทมีระยะเวลาการกู้ไม่เกิน 30 ปีและอายุผู้กู้หลักที่ใช้สิทธิรวมกับจำนวนปีที่ขอกู้ต้องไม่เกิน 65 ปี   นอกจากนี้ยังกำหนดอัตราดอกเบี้ย 0% ใน 2 ปีแรก ปีที่ 3-5 คิดอัตราดอกเบี้ยเท่ากับเอ็มอาร์อาร์ หากเป็นกรณีสวัสดิการ คิดดอกเบี้ยเอ็มอาร์อาร์ลบ 0.50% ต่อปี 
ส่วนปีที่ 6 เป็นต้นไป หากเป็นกรณีสวัสดิการ คิดเอกเบี้ยเอ็มอาร์อาร์ลบ 1% ส่วนรายย่อยคิดดอกเบี้ยเอ็มอาร์อาร์ลบ 0.50% โดยประชาชนยื่นคำขอกู้ได้ตั้งแต่วันที่ 9 พ.ค. จนถึง 30 ธ.ค. 54 
เมื่อช่วงเช้าที่ผ่านมา ครม.ได้พิจารณาวาระการประชุมไปแล้วประมาณ 1 ใน 3 ซึ่งมีวาระอยู่ประมาณ 120 เรื่องไม่รวมวาระจร โดยเบื้องต้นได้อนุมัติงบกลางประมาณ 733 ล้านบาท นำไปใช้ในหลายโครงการ เช่น การยกระดับคุณภาพชีวิตประชาชนในจังหวัดชายแดนภาคใต้ รวมถึงการพิจารณาจัดตั้งบสำนักงานป้องกันบรรเทาสาธารณภัย โดยให้กระทรวงมหาดไทยรับเจ้าภาพ และให้มีการพิจารณาแนวทางการป้องกันภัยพิบัติให้สอดคล้องกับความต้องการในแต่ละพื้นที่
อย่างไรก็ตาม นายปณิธาน ปฏิเสธว่า ครม.ไม่ได้มีวาระที่จะอนุมัติงบประมาณนับแสนล้านตามที่เป็นข่าว แต่จะพิจารณาไปเรื่อยๆ และมีช่วงพักในเวลาประมาณ 17.00 น.ก่อนจะกลับมาประชุมอีกครั้งในเวลา 18.00 น.